З 1995 года тэатр узначальвае дзевяты дырэктар – Расціслаў Бузук. Для калектыву, які існуе 25 гадоў, гэта амаль што рэкордная колькасць кіраўнікоў. I, як заўсёды, тэатр не мае галоўнага рэжысёра. Да свайго юбілею трупа прыйшла, перажыўшы чарговую хвалю катаклізмаў. Р. Бузуку давялося ўзначаліць калектыў у складаны перыяд, калі за ўсё добрае і дрэннае, за арганізацыйную і творчую работу даводзіцца несці асабістую адказнасць, хоць у калектыве ён працуе нядаўна. Трэба было б сустрэць юбілей новай пастаноўкай (раней, нават у неюбілейныя гады, іх выходзіла па некалькі за сезон), а тут адначасова збегліся розныя акалічнасці, і галоўная з іх – адсутнасць сродкаў. Для таго, каб цяпер паставіць толькі адзін спектакль, патрабуецца прыкладна 500 мільёнаў беларускіх рублёў, а тэатр атрымлівае з бюджэту сродкі толькі на зарплату. "Вось жа шанцуе іншым, – кажа Расціслаў Леанідавіч, – напрыклад, оперны тэатр сам прэзідэнт узяў пад апеку. Няхай бы нас хто-небудзь усынавіў!"